बताया जा रहा है कि एक फरवरी को कथित नोटिस के बाद आजमगढ़ के पुलिसकर्मियों ने दो फरवरी को पुलिस लाइन की मेस में खाना ना खाकर सांकेतिक हड़ताल किया. हालांकि अधिकारी स्‍तर पर इस मामले को दबाने की बात हुई. पर पर्चे के जगह जगह चिपकाए तथा बंटवाए जाने के बाद इसे दबा पाना संभव नहीं हो पाया. इस पर्चे में बृजेंद्र सिंह यादव का नाम निवेदक के रूप में दिया गया है. खबर है कि पुलिसकर्मियों ने 15 फरवरी को सामूहिक इस्‍तीफे की धमकी दी है. इससे पुलिस अधिकारियों के हाथ-पांव फूले हुए हैं. बताया जा रहा है कि पुलिसकर्मी इस बात को लेकर नाराज हैं कि जब वे संगठन बनाने की बात करते हैं तो उसे विद्रोह की श्रेणी में खड़ा कर दिया जाता है.